Terrormistenkt jobbet hos Nokas
I kjølvannet av terrorangrepet mot kjøpesenteret Westgate i Nairobi, har det kommet opplysninger om at en norsk statsborger kan ha vært involvert i anslaget. BAKGRUNN: Les alt om terroraksjonen her Nå har VG fått opplysninger om at den nå 23 år gamle mannen sommeren 2010 jobbet en periode ved en av Nokas' tellesentraler på Østlandet. Årene før dette hadde han en rekke småjobber, blant annet som telefonselger og lagerarbeider.Arbeidsgiverne han jobbet for skal ha vært svært fornøyd med ham, får VG opplyst. Peter Wesenberg, konserndirektør med ansvar for kontanthåndtering i Nokas, opplyser at politiet ikke har vært i kontakt med dem. - Dette er helt ukjent for meg. Jeg har ingen informasjon knyttet til disse opplysningene, uttaler han.Den norsksomaliske gutten, som kom til Norge som 9-åring, vokste opp et sted på Østlandet. VG møtte tirsdag flere tidligere naboer av mannen, i boligfeltet hvor han bodde i ungdomsårene. En av dem beskriver den unge mannen som mer norsk enn somalisk. I oppveksten skal gutten ha hatt noen norske kompiser, men tilsynelatende få eller ingen nære venner. Flere kilder VG har snakket med beskriver ham som en trivelig og ordentlig gutt, og en omsorgsfull storebror som hjalp mye til hjemme. På fritiden spilte han gjerne fotball med sine yngre søsken. Hans store mål tidlig i ungdommen skal ha vært å utdanne seg til lege.I begynnelsen av tenårene begynte imidlertid konservative, religiøse verdier å skinne gjennom. Han skal imidlertid ikke ha vist ytterliggående tendenser, ifølge personer som kjente ham. VG blir fortalt at han var stolt av sin muslimske tro - på en god måte. Han skal ha vært opptatt av å følge islamske regler. En tidligere klassekamerat fra videregående beskriver norsksomalieren som en hyggelig, men noe innesluttet person. Han var mye for seg selv, var stille og rolig, snakket ikke mye. Imidlertid skal han tydelig ha frontet sine synspunkter dersom religion var tema for klassens diskusjon i timen.VG så i går klassebilder som viser at det skjedde en synlig ytre forandring fra ungdomsskolen til videregående. På ungdomsskolen er han avbildet i fotballtrøye. Men et par år senere, på videregående, har han skiftet til kjortel og kalott på klassebildet. - Han forandret seg etter ungdomsskolen på den måten at han begynte å gå i muslimsk klesdrakt. Men han var fremdeles alltid høflig - en hyggelig og oppegående gutt. Jeg har ikke et vondt ord å si om han, sier en person som kjente til den nå 23 år gamle mannen gjennom en lengre periode. En tidligere klassekamerat fra videregående forteller at han omtrent hver dag hadde med seg bønneteppe, og ba flere ganger i løpet av skoledagen.Den nå 23 år gamle mannen forlot Norge for rundt tre år siden, får VG opplyst. Politiets sikkerhetstjeneste har hatt kjennskap til ham, også fra tiden før han forlot Norge. VG har tidligere fått opplyst at 23-åringen kan ha blitt gjenkjent på bilder fra overvåkningskameraer inne i kjøpesenteret i Nairobi. I Kenya kommer det nå lite informasjon fra myndighetene om angrepet. VG har en rekke ganger prøvd å få en kommentar fra politimyndigheter i Nairobi, men de ønsker ikke å uttale seg overhodet om mistanken mot nordmannen. Men etter hva VG får opplyst er mistanken om at mannen deltok i terroraksjonen i Nairobi blitt styrket i løpet av de siste dagene.Det er fortsatt ikke brakt på det rene om nordmannen er i live, men etter det VG forstår har ikke etterforskerne funnet noen sikre livstegn fra ham. Røde Kors i Kenya melder at det fortsatt er 23 savnede etter angrepet 21. september, og at 67 mennesker er bekreftet omkommet. Hvor mange terrorister som deltok er usikkert, derfor er det heller ikke bekreftet hvor mange terrorister som døde og eventuelt hvor mange som klarte å rømme. Et familiemedlem VG har vært i kontakt er svært bekymret for 23-åringen. - Jeg gråter hele tiden. Jeg aner ikke hva som har skjedd med ham, sier familiemedlemmet.
I løpet av noen korte ungdomsår skjedde det en merkbar forandring med norsksomalieren (23). Nå er han mistenkt for å ha vært med på terroranslaget i Nairobi.